I-Air Botswana Iqalisa Uhambo Phakathi kweGaborone leHarare
Inkampani yendizamtshina eye Air Botswana ibika ukuba isizasungula njalo uhambo phakathi kweGaborone le Harare ngoMabasa, kulandela ukumiswa kwaloluhambo ngomnyaka ka2016.
GABERONE — IAir Botswana, ithi kulandela ukuthenga indizamtshina ezinthathu ezintsha, ilesiqiniseko sokuthi izathola ibhizimusi phakathi kweGaborone leHarare. Kulandela ukuthenga indizamtshina ezintsha ezintathu ekupheleni komnyaka ka 2018, inkampani yeAir Botswana, ibika ukuthi isizasungula uhambo lokuphapha phakathi kweGaborone leHarare. IAir Botswana, yamisa loluhambo ngomnyaka ka2016, ikhala ngokuthi akula bantu abanengi abasebenzisa lindlela yokuhamba ngayo abantu bekhetha ukusebenzisa amabhasi lezimotha ukuya e Zimbabwe. Kodwa khathesi, iAir Botswana, embikweni ewethule kuyonale iviki, ithi ilesiqiniseko sokuthi izathola izihambi phakathi kwamadolobho womabili. Indizamtshina izaphapha kabili ngeviki, ngoLwesibili kanye langoMgqibelo, isuka eGaborone isiya eHarare, ifike idlulele eLusaka kweleZambia. Eminyakeni yaphambilini, kwakulendizamtshina ezitshiyeneyo ezasisiya eHarare le Lusaka, kodwa khathesi iAir Botswana, isibambanise lolu hambo, kuyindlela yokukhanga izihambi lokulondoloza indleko. OweZimbabwe kweleBotswana, umnunzana Vulindlela Madlala uthi yikukhalipha okwenziwa yiAir Botswana ukuthi ibe lendizamtshina esuka eGaborone, idlula eHarare isiya eLusaka. “Ngumcabango ohlakaniphileyo. IZambia kanye leZimbabwe zilenhlupho ngamakampani endizamtshina. IAir Botswana isibone ithuba lokuthi ithathe uhambo lokusuka eGaborone kusiya eLusaka.” UMadlela uthi noma iZimbabwe kanye leZambia ebhekane lenkinga ezitshiyeneyo kwezomnotho, ibhizimusi ikhona engakhanga izihambi phakathi kwamadolobo womathathu. “Indlela le ile potential noma kuthiwa amazwe womabili alohlupho ngezomnotho. Amabhizimusi lokhe ehamba, abantu lokhe behamba (phakathi kwamazwe womathathu). Uma uqalisa iroute, akukhangelelwanga ukuthi inzuzo izahle iphume khonapho. Kukhangelwe ikusasa, njalo uhambo lolu luzaphathisa iZimbabwe iZambia kanye leBotswana ukuphakamisa ezamabhizimusi.” Omunye oweZimbabwe ohlala eGaborone, owamukele ngenjabulo lelinyathelo, umnunzana Mthabisi Dube, uthi bekusiba nzima uma umuntu efisa ukuphapha esiya eZimbabwe esuka eBotswana. “Ngumcabango omuhle, ngoba inengi akade lifuna ukuya eZimbabwe bekumele liqale liye eJohannesburg, okuthatha isikhathi eside njalo kuyadula. Ukungabi lendizamtshina phakathi kwamazwe womathathu, kuyalimaza amathuba awamabhizimusi.” Uhambo lwakuqala luzaba mhlaka 2 Mabasa, lonyaka, njalo indizamtshina izaphakama egcekeni le Sir Seretse Khama International Airport, iyehlala okwemizuzwana eHarare ibe isidlulela eLusaka. Inengi labantu belivame ukuthanda ukusebenzisa isithimela, izimotha lamabhasi ukuya lokuphenduka kwele Botswana, kodwa kubanzima nxa umuntu efuneka ukuthi aye lokuphenduka phakathi kwalamazwe ngesikhathi esifitshane.